פרי או'בריאן

ויליאם פרי או'בריאן ג'וניור (באנגלית: William Parry O'Brien, Jr; ‏28 בינואר 1932 – 21 באפריל 2007) היה אתלט אמריקאי, פעמיים ברציפות אלוף אולימפי (הלסינקי 1952 ומלבורן 1956) ושיאן עולם בהדיפת כדור ברזל במשך כ-7 שנים. היה להודף כדור ברזל הראשון בהיסטוריה שעבר מרחק של 18 מטר ושל 19 מטר. או'בריאן זכה לשאת את דגל ארצות הברית בטקס הפתיחה של אולימפיאדת טוקיו (1964). או'בריאן נולד בסנטה מוניקה, שבקליפורניה. בתקופת לימודיו בתיכון הוא הצטיין בפוטבול ואף זכה במלגת ספורט ללימודים באוניברסיטת דרום קליפורניה. הוא בעל תואר בהנדסה אזרחית ובנקאות. באולימפיאדת הלסינקי (1952) זכה או'בריאן במדליית זהב בהדיפת כדור ברזל בשיא אולימפי חדש של 17.41 מטר כבר בהדיפה הראשונה, לפני דארו הופר (17.39 מטר) וג'ים פוקס (17.06 מטר), ובכך זכו האמריקאים בכל המדליות. ב-9 במאי 1953 שבר או'בריאן את שיאו העולמי בן ה-3 שנים של ג'ים פוקס (17.95 מטר) כשהדף למרחק של 18.00 מטר. בספטמבר 1953 השתתף או'בריאן בתחרויות ראווה במכביה הרביעית, משום שהוא אינו יהודי וקבע בזריקת דיסקוס תוצאה של 52.30 מטר. במשחקים הפאן אמריקאיים שנערכו במקסיקו סיטי, מקסיקו בשנת 1955 זכה או'בריאן במדליית זהב בהדיפת כדור ברזל בתוצאה של 17.59 מטר ובמדליית כסף בזריקת דיסקוס בתוצאה של 51.07 מטר. באולימפיאדת מלבורן (1956) הגן או'בריאן על תוארו לאחר שזכה במדליית זהב בהדיפת כדור ברזל בשיא אולימפי חדש של 18.57 מטר בהדיפה החמישית לאחר שהוביל במהלך כל התחרות, לפני בן ארצו ביל נידר (18.18 מטר) וירי סקובלה מצ'כוסלובקיה (17.65 מטר). במשחקים הפאן אמריקאיים שנערכו בשיקגו, ארצות הברית בשנת 1959 הגן או'בריאן על תוארו לאחר שזכה במדליית זהב בהדיפת כדור ברזל בתוצאה של 19.04 מטר ובמדליית ארד בזריקת דיסקוס בתוצאה של 51.84 מטר. באולימפיאדת רומא (1960) זכה או'בריאן במדליית כסף בהדיפת כדור ברזל בתוצאה של 19.11 מטר בהדיפה השנייה והוביל עד לסבב ההדיפות החמישי ובכך לא הצליח לזכות בפעם שלישית ברציפות. המנצח ביל נידר, שיאן העולם הטרי, קבע שיא אולימפי חדש של 19.68 מטר, ובמדליית הארד זכה שיאן העולם היוצא דאלאס לונג (19.01 מטר), ובכך זכו האמריקאים בכל המדליות. באולימפיאדת טוקיו (1964) זכה או'בריאן לכבוד לשאת את דגל מדינתו בטקס הפתיחה. במשחקים עצמם, הוא סיים במקום רביעי בתוצאה של 19.20 מטר, אחרי שיאן העולם דאלאס לונג שקבע שיא אולימפי חדש של 20.33 מטר, בן ארצו רנדי מטסון (20.20 מטר) ווילמוש וריו מהונגריה (19.39 מטר). בשנת 1984 בגיל 52 קבע או'בריאן בהדיפת כדור ברזל שיא אמריקאי לקבוצת גילו בתוצאה של 17.75 מטר, שיא זה עדיין קיים. לאחר שפרש מספורט תחרותי עסק או'בריאן בבנקאות ומקרקעין. ב-21 באפריל 2007 בגיל 75 נפטר או'בריאן מהתקף לב תוך כדי תחרות שחייה אזורית למסטרס במועדון סנטה קלריטה שבקליפורניה. בסך הכל קבע או'בריאן 17 שיאי עולם בהדיפת כדור ברזל, 10 מהם באצטדיון וניצח ב-116 תחרויות. בסך הכל זכה או'בריאן 18 פעמים בתואר אליפות ארצות הברית, 17 מהם בהדיפת כדור ברזל (8 אליפויות קיץ 1951–1955, 1960-1958 ו-9 אליפויות חורף באולם ברציפות) ו-1 בזריקת דיסקוס (1955). או'בריאן זכה בשנת 1959 בפרס ג'יימס א' סאליבן, פרס לספורטאי החובבן הטוב ביותר. בשנת 1974 זכה או'בריאן להיכלל בהיכל התהילה של האתלטיקה בארצות הברית. בשנת 1984 זכה או'בריאן להיכלל בהיכל התהילה האולימפי של ארצות הברית. בשנת 2013 זכה או'בריאן להיכלל בהיכל התהילה של התאחדות האתלטיקה הבינלאומית. הדיפת כדור ברזל: 19.69 מטר (1966) זריקת דיסקוס: 59.99 מטר (1965) התפתחות שיא העולם בהדיפת כדור ברזל (באנגלית) מדיה וקבצים בנושא פרי או'בריאן בוויקישיתוף פרי או'בריאן, באתר הוועד האולימפי הבין-לאומי פרי או'בריאן, באתר olympedia.org פרי או'בריאן, באתר התאחדות האתלטיקה הבין-לאומית פרי או'בריאן, באתר Track and Field (גברים) פרי או'בריאן, באתר אנציקלופדיה בריטניקה (באנגלית) פרי או'בריאן, באתר "Find a Grave" (באנגלית) שלמה מוזר סופרנו, הופעת ראווה המונית ל"הפועל" במכביה הרביעית, דבר, 17 בספטמבר 1953 במכביה ה-4, דבר, 23 בספטמבר 1953 James E. Sullivan Award William (Parry) O'Brien ‏USA Track & Field Hall Of Fame‏, 1974